Súlyos alkoholizmussal küzd az Amerikai pite szívtiprója - Világsztár | Femina
Súlyos alkoholizmussal küzd az Amerikai pite szívtiprója
Chris Klein szóvivője szerint belátta, hogy egyedül nem tud megbirkózni az itallal, ezért a rehab mellett döntött.
A kilencvenes évek végén óriási durranás volt az Amerikai pite című tinivígjáték, amely számos fiatal színésznek alapozta meg a hírnevét és a népszerűségét. Ám a film szereplői közül azóta csak kevesen tudták kibontakoztatni karrierjüket.
Chris Kleinnak sem sikerült befutnia, pedig Chris Oz Ostreicher megformálójának is volt esélye arra, hogy feljebb lépjen a hollywoodi színészek ranglétráján - többnyire csak feledhető filmek mellékszerepeiben láthattuk.
Ittasan vezetett kétszer
Alakításai helyett Klein az elmúlt évek során többnyire magánéletével és részegen okozott botrányaival hívta fel magára a figyelmet. A 31 éves amerikai színészt először 2005. február 5-én tartóztatták le ittas vezetésért San Diegóban, az eset pedig néhány napja megismétlődött.
2010. június 16-án Los Angelesben olyan részegen ült a volán mögé, hogy gépkocsiját képtelen volt egyetlen sávban tartani. A TMZ értesülései szerint a sztárt őrizetbe vették, és nem állt ellen a rendőröknek a helyszínen.
Megpróbál leszokni
Chris Klein az esetet követően belátta, hogy alaposan meggyűlt a baja az alkohollal, ezért úgy döntött, hogy önként megy elvonóra. Június 21-én jelentette be szóvivője, hogy egy 30 napos terápián vesz részt a Cirque Lodge nevezetű intézményben.
- A legutóbbi események kapcsán Chris arra kényszerült, hogy tisztán lássa azt a problémát, amellyel évek óta küzd.
Megértette, hogy ezzel egyedül nem fog tudni megbirkózni, ezért kért szakmai segítséget - nyilatkozta Klein szóvivője.